SKLEP SVETA (EU) 2022/2103

z dne 13. oktobra 2022

o stališču, ki se v imenu Evropske unije zastopa v svetu članic Mednarodnega sveta za oljke, glede odstranitve kategorije navadnega deviškega oljčnega olja iz Priloge B k Mednarodnemu sporazumu o oljčnem olju in namiznih oljkah iz leta 2015

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 207(4), prvi pododstavek, v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Mednarodni sporazum o oljčnem olju in namiznih oljkah iz leta 2015 (v nadaljnjem besedilu: Sporazum) je bil v imenu Unije v skladu s Sklepom Sveta (EU) 2016/1892 (1) podpisan 18. novembra 2016 s pridržkom njegove poznejše sklenitve. Sporazum je začel začasno veljati 1. januarja 2017 v skladu s členom 31(2) Sporazuma.

(2) Sporazum je bil sklenjen dne 17. maja 2019 Sklepom Sveta (EU) 2019/848 (2).

(3) Na podlagi člena 7(1) Sporazuma svet članic Mednarodnega sveta za oljke (v nadaljnjem besedilu: svet članic) sprejema sklepe o spremembi Sporazuma.

(4) Svet članic bo na 116. zasedanju, ki bo potekalo med 28. novembrom in 2. decembrom 2022, ali v okviru postopka za sprejetje sklepov sveta članic z izmenjavo pisem sprejel sklep o odstranitvi kategorije „navadno deviško oljčno olje“ iz Priloge B k Sporazumu.

(5) Sklep bo v skladu s členom 20(1) Sporazuma IOC postal zavezujoč v mednarodnem pravu. Zato je primerno, da se določi stališče, ki se v imenu Unije zastopa na svetu članic, saj bo imel sprejeti sklep pravni učinek na Unijo.

(6) Ker v Uredbi (EU) št. 1308/2013 Evropskega parlamenta in Sveta (3) kategorija „navadno deviško oljčno olje“ ne obstaja, bi bilo treba sklep sveta članic podpreti.

(7) Stališče, določeno v tem sklepu, bi bilo treba v imenu Unije zastopati na 116. zasedanju sveta članic ali v okviru postopka za sprejetje sklepov sveta članic z izmenjavo pisem na podlagi člena 10(6) Sporazuma. Postopek za sprejetje sklepov z izmenjavo pisem bi bilo treba začeti pred naslednjim rednim zasedanjem sveta članic novembra 2022 –

SPREJEL NASLEDNJI SKLEP:

Člen 1 Stališče, ki se v imenu Unije zastopa na 116. zasedanju sveta članic Mednarodnega sveta za oljke, ki bo potekalo med 28. novembrom in 2. decembrom 2022, ali v okviru postopka za sprejetje sklepov sveta članic z izmenjavo pisem, ki naj se začne pred naslednjim rednim zasedanjem novembra 2022, je , da se podpre odstranitev kategorije „navadno deviško oljčno olje“ iz Priloge B k Mednarodnemu sporazumu o oljčnem olju in namiznih oljkah od 1. januarja 2026 naprej.

Člen 2 Ta sklep začne veljati na dan sprejetja.

V Luxembourgu, 13. oktobra 2022 Za Svet predsednik P. BLAŽEK

(1) Sklep Sveta (EU) 2016/1892 z dne 10. oktobra 2016 o podpisu Mednarodnega sporazuma o oljčnem olju in namiznih oljkah iz leta 2015 v imenu Evropske unije in o njegovi začasni uporabi (UL L 293, 28.10.2016, str. 2).

(2) Sklep Sveta (EU) 2019/848 z dne 17. maja 2019 o sklenitvi, v imenu Evropske unije, Mednarodnega sporazuma o oljčnem olju in namiznih oljkah iz leta 2015 (UL L 139, 27.5.2019, str. 1).

(3) Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in o razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).